انا راه ماكاينش لي كايسالي معايا و كايجيب ليا الدبوح قد فاش كاينوض شي خوانجي تاهوا ا سيدي يدافع على المرأة و حقوق المرأة و تشييء المرأة ! و كايولي يحمار و يخضار و “لا لتشييء المرأة و لا للاستغلال البشع للمرأة ” تا الله يعطينا وجهكم المصنوع من مواد مقاومة للزلازل ! واش كاين شي تشييء للمرأة اكثر من ديك الهضرة باش كاتغمقو عليها باش تخليوها تحت السباط ! كاين شي تشييء للمرأة اكثر من انك تسد عليها فالدار و تاكل ليها دماغها بالهضري و تلبسها الدرابل و الزيوف ! تقنعها انها خاصها تغطي راسها باش ماتنوضش الفتنة بين صفوف المسلمين و خاصها تكون مطيعة و كدا ... و لا مانعساتش مع راجلها شي ليلة راه غاتسمى مسخوطة و غايباتو الملايكة كايدعيو فيها ” وا سيري الله يلقيها ليك ... سيري يال المسخوطة..” واش كاين شي تشييء للمرأة اكثر من انك تشد بنيتة عندها سطاشرعام فعز الشباب خاصها تخرج و تفوج و تمشي للبحر و تشلبخ فلابيسين و تبقى عليها بالقر تاتلبسها شي ميكة كحلة و تقنعها بأنها هاكا خاصها تعيش .... ياك الخوانجية براسهم فرعو لينا كرنا بدوك التشبيهات ديال المرأة مرا يشبهوها بالحلوى و يكتب ليك ” ادا كان عندك اختيار بين حلوى مغلفة و حلوى غير مغلفة فمادا ستختار ؟” ياك الخوانجية لي كايشبهو المرا بالطونوبيل و كايكتبو ” وا أسفاه على رجل يغطي سيارته خوفا من الخدش و لا يغطي زوجته خوفا من الله” على رأي أبونا عزوز “أفاك يو”! آآآآخر واحد يقدر يهضر على تشييء المرأة هو بولحية الخوانجي لي كايشوف فالمرأة ثقبة و خدامة و ماكينة د الصابون و فأحسن الحالات حلوى مغلفة ... شو العقلية كي دايرة و قالك باغي يدافع على المرأة ! دريريات مشاو يخدمو على راسهم فالمعرض ديال الطونوبيلات فكازا ناضت عليهم القيامة ! و بولحية لي الحلم ديالو هي يفيق شي نهار و يلقا كاع المغربيات مغلفين فالدرور و الدرابل! قالك ضرباتو النفس على المرأة و ناض كايغوت لا لتشييء المرأة و لا لاستغلال المرأة ! واش شكاو عليكم دوك البنات ؟ قالو ليكم نوضو دافعو عليهم ؟ عطاوكم الوكالة باش تحلو دلاقشكم ؟ لا طبعا لا ! بنات زويونات ! عطاهم ربي نعمة الزين و لاطاي و جابت ليهم صريفة صحيحة و من بعد ؟ راه ليزوطيس لي كايخدمو فمعارض فحال هادو كايتخلصو من 400 تال 800 درهم للنهار ! والمعرض فيه 10 يام يعني تقدر تجيك 8000 درهم فعشريام شكون غايعطيها ليهم ؟ الشيخصار ؟ خليو البنات يضبرو على كرهم و الوجه لي مايجيبش لمولاتو 800 درهم فالنهار غي تمشي تحرق ديلمو بالدوليو ! الوجه و لاطاي لي مايخليوش مولاتهم تعيش مرتاحة و طيح الصرف و تكون مرا و لالة و مولاتي غي تقطعو من العنكرة و تمشي تشوطو مع الريوس فالعيد الكبير ! راه البنت الذكية هي لي كاتعرف تعيش بدوك les atouts لي عطاها الله ! و تسهل حياتها بيهم ! يسبقوها هي لولا فالمقاطعة و يهزو ليها الباليزة فالتران و يخيليوها دوز فالفيروج واخا ماعندهاش حق الاسبقية و البوليسي يرد ليها الوراق واخا تحرك الضو الحمر و يقوليها ” يالاه سيري و حضي راسك” ... هادي هي المرا بنت المرا لي قادة بقدودها ماشي دوك البخيخيشات الخوافات البوالات صاحبات البشرة الشاحبة و العقول الضعيفة لي كايغوتو لا لا لتشييء المرأة ! تي سيري شكون داها فيك اصلا ؟ راه كايتشيؤو غي التيتيزات ! واش بورش و لا ميرسيديس و لا اودي مساخيط يعيطو على شي خنفارة تمثلهم فالمعرض و يشيؤوها! سيري تايديرو المعرض ديال الرمايك و العلافات باش كايرونو البغلي عاد آجي تشيءي تانتي! غير اجي وكوني مرا و “تشيءي ” خاص الوجه و المقومات و اللسان باش تا لاكان شي تشييء يجي معاك ! و زايدون كل واحد كايبيع شي حاجة ! هادوك البنات كايبيعو وجهم للماركات ديال الطونوبيلات ب 800 درهم للنهار و الطبيبة كاتبيع وقتها فالكونسيلطاسيو ب 250 درهم ! و القحبة كاتبيع كرها بخمسمية درهم ليلة و دجاجة فالعشا وانا كانبيع المقالات ديالي لنجيم ! غي كل وحدة واش كاتبيع و كل حاجة و ثمنها ! و كلنا عيالات و رجال كانعيشو و حنا” مشيئين” chosifié هاكا دايرة الحياة يحكمها قانون العرض و الطلب ... ايه نعام ا سيدي العرض و الطلب حتى فبنادم ! داكشي علاش خاصنا نطبعو مع هاد التشييء و مايبقاش بنادم يتقرص منو ! بالعكس الانسان هو لي يعرف يشيء راسو و يجيب الثمن ... وهنا فين كاتبان القفوزية ديال الواحد ! أما ديك الهضرة ديال لا لتشييء المرأة و لستغلال جسدها راه غي هضرة خاوية ! شوية ديال البرغماتية فالحياة مطلوبة! 
آخر واحد يقدر يهضر على تشييء المرأة هوما الخوانجية ! واش كاين شي تشييء اكثر من انك تقارن المرأة بحلوى مغلفة ؟ و طلق عليها داك الخيطانوس ديال ” أختاه… موتي”